Torna el Festival de Música i Danses Tradicionals de la Falla Mariano Benlliure
2025-07-24

Després d’uns anys de paró a causa de la pandèmia, la Falla Mariano Benlliure- Acequia Tormos de Burjassot ja ho té tot preparat per a celebrar aquest mes de juny el seu “Festival de música i danses tradicionals”. Serà dissabte que ve, 18 de juny, a les 18.30 hores al carrer València.

Comptant amb la col·laboració de l’Ajuntament de Burjassot, des de l’àrea de Cultura i Joventut, dirigida per Estefanía Ballesteros, i a través de les Regidories de Cultura i Joventut, coordinades per Javier Naharros, el festival començarà amb l’actuació del Grup de Danses de L’Empalme, seguit de l’A. C. Rondalla Trenca Cordes.

Després d’aquestes dues primeres formacions, serà el torn dels Cors i Danses Verge dels Dolors, pertanyent a la pedania dels Dolors, de Múrcia i, per a tancar el festival, tindrà lloc la participació de l’A. C. Grup de Danses La Senyera.

Com és habitual, el tancament d’aquesta vesprada tan important per a la comissió burjassotera serà amb la dansà a la qual estan convidats a participar tots els presents en el festival.

Aquelles persones que, després del festival, vulguen sopar al costat dels components de la Falla, hauran de posar-se en contacte amb la comissió per a poder assistir.